तत्कालीन प्रधानमन्त्री बाबुराम भट्टराईको प्रमुख स्वकीय सचिव हुनाको नाताले भट्टराईको १८ महिने कार्यकालमा भएका महत्वपूर्ण निर्णयहरूको प्रत्यक्ष साक्षी थिएँ म । उहाँले सेना समायोजन र संविधानसभाबाट संविधान घोषणा गर्ने मुद्दालाई सधैँ शीर्ष मुद्दा बनाउनु भयो । बिडम्बना, संविधानसभाबाट संविधान घोषणा गर्न सर्वोच्च अदालतको निर्णयको कारण उहाँ सफल हुनुभएन । सर्वोच्चको फैसला अनुसार पहिलो संविधानसभा विघटन भयो । तर त्यसको सम्पूर्ण दोष बाबुराम भट्टराईमाथि थोपरियो ।
